Την πρόθεσή του να προχωρήσει σε σημαντικές δωρεές στον τομέα της Υγείας, στην Ελλάδα, αρχικού προϋπολογισμού που αναμένεται να υπερβεί τα €200 εκατομμύρια, ανακοίνωσε το Ίδρυμα Σταύρος Νιάρχος σε στενή συνεργασία με το Υπουργείο Υγείας.

Αναλυτικά, σε ανακοίνωσή του αναφέρει:

Σε συνέχεια συζητήσεων μεταξύ των δύο μερών, το Υπουργείο Υγείας υπέδειξε στο ΙΣΝ τις μεγαλύτερες, κατά προτεραιότητα, ανάγκες στον τομέα της Υγείας στην Ελλάδα και το ΙΣΝ προτίθεται να αναλάβει να χρηματοδοτήσει εξ ολοκλήρου τα παρακάτω έργα.

Οι νέες δωρεές περιλαμβάνουν καταρχήν τέσσερις μεγάλες παρεμβάσεις, σε όλη την επικράτεια. Ωστόσο, οι κυρίως δράσεις που αναφέρονται παρακάτω αναμένεται να πλαισιωθούν από επιπλέον έργα αναβάθμισης υφιστάμενων ξενοδοχειακών υποδομών σε νοσοκομεία της χώρας και προμήθειας νέου ιατροτεχνολογικού εξοπλισμού, καθώς και από δράσεις υποστήριξης της εκπαίδευσης, πάντοτε στον τομέα της Υγείας, κατόπιν περαιτέρω συνεννόησης με το αρμόδιο Υπουργείο.

Τα κυρίως έργα περιλαμβάνουν τα ακόλουθα:

• Ανέγερση και εξοπλισμό νέου κτιρίου Γενικού Νοσοκομείου Κομοτηνής

Πρόκειται για ένα από τα παλαιότερα νοσοκομεία της χώρας, με εξίσου παλαιές εγκαταστάσεις.

• Ανέγερση και εξοπλισμό Νοσοκομείου Παίδων Θεσσαλονίκης

Η δημιουργία ενός Παιδιατρικού Νοσοκομείου στη Θεσσαλονίκη, που αποτελεί ανάγκη του πληθυσμού της ευρύτερης περιοχής εδώ και δεκαετίες, θα αποτελέσει κόμβο εξυπηρέτησης και νοσηλείας για όλη τη Βόρεια Ελλάδα και τη Θεσσαλία.

• Ανακατασκευή και πλήρη εξοπλισμό του κτιρίου των Αδελφών Νοσοκόμων στο Νοσοκομείο Ευαγγελισμός, με σκοπό να λειτουργήσει ως Έδρα της Πανεπιστημιακής Νοσηλευτικής.

• Ενίσχυση της δυναμικότητας και αποτελεσματικότητας των αεροδιακομιδών του ΕΚΑΒ, με στόχο την ολοκληρωμένη κάλυψη της επικράτειας. Η ενίσχυση στοχεύει καταρχήν στην αγορά 2 νέων ελικοπτέρων και την επισκευή/αναβάθμιση των παλαιότερων.

Η εν λόγω δωρεά έρχεται σε συνέχεια πρόσφατης δωρεάς του ΙΣΝ προς το ΕΚΑΒ, που ήδη υλοποιείται, και αφορά την προμήθεια 143 υπερσύγχρονων ασθενοφόρων οχημάτων και την πλήρη συντήρησή τους για 8 χρόνια καθώς και την ψηφιακή αναβάθμιση του επιχειρησιακού κέντρου, ύψους επιπλέον €14 εκατομμυρίων.

Ο Πρόεδρος του ΙΣΝ, κύριος Ανδρέας Δρακόπουλος, δήλωσε: "Με πρόσφατη την ολοκλήρωση και παράδοση του Κέντρου Πολιτισμού Ίδρυμα Σταύρος Νιάρχος (ΚΠΙΣΝ) στην ελληνική κοινωνία, που το έχει ήδη αγκαλιάσει, και ενώ δεν διακόψαμε ούτε στιγμή τις υπόλοιπες δωρεές μας στην Ελλάδα και διεθνώς όλα αυτά τα χρόνια, αποφασίσαμε να ξεκινήσουμε, επιπλέον, ένα νέο πρόγραμμα δωρεών, εστιάζοντας αυτή τη φορά στον κρίσιμο τομέα της Υγείας, που αποτελεί πυλώνα της κοινωνίας μας και θεμελιώδη αξία. Όπως έχει ήδη δείξει η εμπειρία της δημιουργίας του ΚΠΙΣΝ, έτσι και τώρα, με τη νέα πρωτοβουλία δωρεάς για την ενίσχυση του χώρου της Υγείας στην Ελλάδα, προσβλέπουμε στα πολλαπλά οφέλη που μπορεί να έχει για τον άνθρωπο και την κοινότητα μία διαφανής και χωρίς ιδιοτέλεια συνεργασία του δημόσιου με τον ιδιωτικό τομέα, ιδίως όταν αυτή αφορά έναν ευρύτερα κοινωφελή σκοπό. Η ανέγερση Γενικού Νοσοκομείου στην Κομοτηνή είναι έργο εθνικής σημασίας από μόνο του. Η δημιουργία Νοσοκομείου Παίδων στη Θεσσαλονίκη έχει αυταπόδεικτη σπουδαιότητα. Υγεία και εκπαίδευση, με τη δημιουργία της Έδρας Πανεπιστημιακής Νοσηλευτικής στον Ευαγγελισμό, αποτελούν θεμέλιο για κάθε προηγμένη κοινωνία. Η ενίσχυση του στόλου του ΕΚΑΒ με νέα και αναβαθμισμένα ελικόπτερα θα καλύπτει πλέον άμεσα και γρήγορα όλη την επικράτεια. Πιστεύουμε πως, με την ολοκλήρωση των παραπάνω δωρεών, καθώς και με άλλα έργα υποδομών και εκπαίδευσης στον τομέα της Υγείας που θα συμπληρώσουν εν καιρώ την πρωτοβουλία που ξεκινάει σήμερα, αλλά και με τις ήδη εκατοντάδες δωρεές που το ΙΣΝ έχει κατά τα προηγούμενα χρόνια πραγματοποιήσει στην Ελλάδα, οι Έλληνες πολίτες και επισκέπτες θα αισθάνονται ακόμη περισσότερο μέρος μίας πραγματικής Κοινωνίας Πρόνοιας".

Από το 1996 που ξεκίνησε τη δράση του, το ΙΣΝ έχει ήδη πραγματοποιήσει δωρεές ύψους €125 εκατομμυρίων για την ενίσχυση του χώρου της Υγείας στην Ελλάδα.

Με την ολοκλήρωση και παράδοση του Κέντρου Πολιτισμού Ίδρυμα Σταύρος Νιάρχος (ΚΠΙΣΝ) στην ελληνική κοινωνία, καθώς και με τη συνεχιζόμενη υποστήριξη του ΚΠΙΣΝ για τα επόμενα πέντε χρόνια, αλλά και των οργανισμών που μετεγκαθίστανται σε αυτό (Εθνική Λυρική Σκηνή, Εθνική Βιβλιοθήκη της Ελλάδος), με μία δωρεά συνολικού ύψους σχεδόν €680 εκατομμυρίων, η οποία αναπτύχθηκε στον πυρήνα του τομέα του Πολιτισμού, η νέα πρωτοβουλία του ΙΣΝ για την αναβάθμιση της Υγείας στην Ελλάδα, που αναμένεται να υπερβεί τα €200 εκατομμύρια, αποτελεί τη δεύτερη μεγαλύτερη μεμονωμένη δωρεά του Ιδρύματος μέχρι σήμερα.

Στην Ελλάδα, άλλες ιδιαίτερα σημαντικές δωρεές του ΙΣΝ αποτελούν και οι δύο Πρωτοβουλίες Ενάντια στην Κρίση (ύψους €200 εκατομμυρίων συνολικά) καθώς και η Πρωτοβουλία για την Επανεκκίνηση και Ενίσχυση των Νέων (ύψους €100 εκατομμυρίων), οι οποίες έχουν ήδη σχεδόν ολοκληρωθεί, συμβάλλοντας καθοριστικά στο κρίσιμο έργο αξιόλογων οργανισμών.

Παράλληλα, το ΙΣΝ συνεχίζει να υποστηρίζει με δωρεές του έργα και προγράμματα σε όλη την Ελλάδα αλλά και διεθνώς, δίδοντας έμφαση εξίσου στις πρωτοβουλίες μικρών ομάδων ανθρώπων, με τοπικό αντίκτυπο, όσο και σε μεγαλύτερες προσπάθειες καταξιωμένων εθνικά και διεθνώς οργανισμών που επιδιώκουν να επιφέρουν διαχρονικές, θετικές αλλαγές στην κοινωνία συνολικά.

Κατά τη διάρκεια προετοιμασίας και υλοποίησης και αυτών, των νέων δωρεών, το ΙΣΝ θα βρίσκεται, όπως συνηθίζει να κάνει με όλες τις δράσεις του, σε συνεχή διάλογο και ανοιχτή επικοινωνία με το ευρύ κοινό, μέσω του ιστότοπού του, www.SNF.org, και της σελίδας του στο Facebook και στο Twitter.